b"\n_START_ARTICLE_\nFernando Chueca Goitia\n_START_SECTION_\nBiografia\n_START_PARAGRAPH_\nTitulat en l'ETSAM el 1936, la seva activitat en la guerra civil, en qu\xc3\xa8 va participar en el salvament dels arxius del Palau de Ll\xc3\xadria, i la depuraci\xc3\xb3 professional de 1942 en la qual se li va prohibir l'exercici professional durant quatre anys, van decantar la seva vida professional cap a la hist\xc3\xb2ria de l'arquitectura._NEWLINE_Entre els c\xc3\xa0rrecs que va ostentar cal destacar que va ser catedr\xc3\xa0tic d'Hist\xc3\xb2ria de l'Art de l'Escola Superior d'Arquitectura de Madrid, membre de la Reial Acad\xc3\xa8mia de Belles Arts de Sant Fernando i de la Hist\xc3\xb2ria, president de l'Institut d'Espanya entre 1978 i 1986 i deg\xc3\xa0 del Col\xc2\xb7legi Oficial d'Arquitectes de Madrid entre 1999 i 2002. Tamb\xc3\xa9 va desenvolupar activitat pol\xc3\xadtica des de la seva ideologia liberal, en la USDE, el PDP i la UCD per la qual va ser elegit senador el 1979._NEWLINE_A la seva tasca com arquitecte s'uneix una prol\xc3\xadfica obra escrita entre la qual destaquen Breve historia del urbanismo, Invariantes castizos de la arquitectura espa\xc3\xb1ola (1947), Arquitectura espa\xc3\xb1ola del siglo XVI (1953), Ensayos cr\xc3\xadticos sobre la arquitectura (1967) i sobretot la monumental Historia de la arquitectura espa\xc3\xb1ola. Edad antigua y media (1964), que va completar el 2001 amb el tom Edad moderna y contempor\xc3\xa1nea. El 2002 va rebre el Premi Nacional d'Hist\xc3\xb2ria d'Espanya._NEWLINE_Va desenvolupar tasques docents des de 1954 com a auxiliar de Torres Balb\xc3\xa1s a l'ETSAM, on posteriorment va guanyar les oposicions a catedr\xc3\xa0tic d'Hist\xc3\xb2ria de l'Arquitectura i l'Urbanisme, que va exercir fins a la seva jubilaci\xc3\xb3._NEWLINE_Va ser l'encarregat de redactar l'anomenat \xc2\xabManifest de l'Alhambra\xc2\xbb el 1953._NEWLINE_Li fou concedida la Medalla d'Or de l'Arquitectura atorgada per el Consell Superior del Col\xc2\xb7legis d'Arquitectes d'Espanya l'any 1998._NEWLINE_Hi ha un carrer en el seu honor al barri Ensanche de Vallecas de Madrid."